Kriminele klagte teen munisipale bestuurder | News24
Kriminele klagte teen munisipale bestuurder
Sidney Fadi, Kouga se munisipale bestuurder, is dalk binnekort in 'n hofstryd met die DA gewikkel. Dié party het vandeesweek kriminele klagte teen Fadi gelê oor hy glo nie op die wanfunksionering van 'n riool-en wateraanleg in Humansdorp aandag gegee
DIE Demokratiese Alliansie (DA) het vandeesweek 'n kriminele klag by die SA Polisie teen Kouga se munisipale bestuurder, Sidney Fadi, aanhangig gemaak.
Volgens Elza van Lingen, DA-LPW, het die party Maandag 'n klag by die polisie ingedien oor Fadi glo nie op klagte oor die wanfunksionering van 'n afvalwater-aanleg by Humansdorp gereageer het nie.
Die DA sê hulle het sedert Desember telkens klagtes by die munisipaliteit ingedien oor die haglike toestande hier asook die stank in die omgewing en die gesondsheidsrisiko wat dit vir diegene wat hier naby woon, inhou.
Die aanleg is op die R330 geleë en grens aan die informele nedersettings Polla Park, KwaNozamo en Verge-noegd. Rou riool en afvalwater het ook nou glo dié areas se paaie besoedel.
Van Lingen het beklemtoon dat hulle nie sal toelaat dat Fadi en sy span swak dienste aan dié gemeenskap lewer nie.
"Die afvalwater-aanleg is ook nie omhein nie en veroorsaak erge besoedeling in 'n nabye gronddam," het van Lingen gesê.
"In April is dié kwessie ook onder die aandag gebring van die departement van waterwese. Amptenare van die departement het die aanleg in Mei besoek, watermonsters geneem en 'n volledige verslag hieroor uitgereik. Ons verneem dat die departement van waterwese sedertdien 'n sertifikaat van nie-voldoening aan die Kouga-munisipaliteit uitgereik het."